KOMMISSIONENS HENSTILLING af 22. december 1998 vedrørende et samordnet program for offentlig levnedsmiddelkontrol i 1999 (meddelt under nummer K(1998) 4501) (1999/26/EF)

KOMMISSIONEN FOR DE EUROPÆISKE FÆLLESSKABER -

som henviser til traktaten om oprettelse af Det Europæiske Fællesskab,

som henviser til Rådets direktiv 89/397/EØF af 14. juni 1989 om offentlig kontrol med levnedsmidler (1), særlig artikel 14, stk. 3,

som har hørt Det Stående Udvalg for Levnedsmidler, og

som tager følgende i betragtning:

Med henblik på at sikre, at det indre marked fungerer forsvarligt, er det nødvendigt at tilrettelægge samordnede levnedsmiddelkontrolprogrammer på fællesskabsplan;

i sådanne programmer lægges der vægt på overholdelse af fællesskabsretten, beskyttelse af folkesundheden, forbrugernes interesser og loyal forretningspraksis;

en samtidig gennemførelse af nationale programmer og samordnede programmer kan give oplysninger og erfaringer, der kan danne grundlag for fremtidige kontrolaktiviteter -

HENSTILLER:

I 1999 bør medlemsstaterne tage prøver af og/eller føre kontrol med følgende stoffer, og foretage analyser i laboratorier, såfremt dette foreskrives:

a) ochratoksin A i kaffe

b) tilsætningsstoffer i levnedsmidler.

1. Selv om det ikke er fastsat, hvor mange prøver der skal tages, bør medlemsstaterne sikre, at antallet heraf er tilstrækkelig stort til at give et overblik over den pågældende vare i hver enkelt medlemsstat. Der vil blive givet forslag til, hvilke analyse- og prøvetagningsmetoder der kan anvendes.

2. Medlemsstaterne bør fremskaffe de ønskede oplysninger og benytter i den forbindelse oplysningsskemaerne i bilaget for derved at sikre en bedre sammenlignelighed af resultaterne.

3. Ochratoksin A i kaffe

Formålet med denne del af programmet er at kontrollere medlemsstaternes håndhævelsesforanstaltninger, når der findes uacceptable mængder af et toksisk stof, for hvilket der ikke findes en maksimumsgrænse. I henhold til EF-retten og national lovgivning på levnedsmiddelområdet skal levnedsmidler være sikre, og i henhold til artikel 2 i Rådets forordning (EØF) nr. 315/93 (2) er det forbudt at sælge levnedsmidler, der indeholder et forurenende stof i et omfang, som ud fra hensynet til den offentlige sundhed og især på det toksikologiske plan er uacceptabelt.

Ochratoksin A betragtes som et kraftigt nefrotoksisk stof, der er kræftfremkaldende, og som har en række genotoksiske egenskaber. Der er hverken på EF-plan eller for de fleste medlemsstaters vedkommende på nationalt plan blevet fastsat en særlig øvre grænse for indholdet af ochratoksin A i kaffe.

De foreliggende videnskabelige data viser ikke klart, hvilke virkninger de forskellige processer som f.eks. ristning har, og om de mindsker indholdet af ochratoksin. Endvidere sælges råkaffe i meget begrænset omfang direkte til forbrugeren. Derfor bør alle typer kaffe (råkaffe, ristet kaffe, malet kaffe, pulverkaffe etc.) kontrolleres for at se, om de er forurenet med ochratoksin A.

Prøveudtagningen bør ske i overensstemmelse med bestemmelserne i Kommissionens direktiv 98/53/EF (3) om officiel kontrol med aflatoksiner i jordnødder og afledte produkter.

4. Tilsætningsstoffer i levnedsmidler

Der findes flere direktiver vedrørende anvendelsen af tilsætningsstoffer i levnedsmidler (Europa-Parlamentets og Rådets direktiv 94/35/EF (4), ændret ved direktiv 96/83/EF (5), om sødestoffer til brug i levnedsmidler, Europa-Parlamentets og Rådets direktiv 94/36/EF (6) om farvestoffer til brug i levnedsmidler, Europa-Parlamentets og Rådets direktiv 95/2/EF (7), senest ændret ved direktiv 98/72/EF (8), om andre tilsætningsstoffer til levnedsmidler end farvestoffer og sødestoffer).

Formålet med denne del af programmet er at måle, i hvor høj grad ovennævnte direktiver overholdes i medlemsstaterne som følge af harmoniseringen for nylig af betingelserne for anvendelsen af disse stoffer, samt holde øje med håndhævelsesforanstaltningerne i medlemsstaterne i tilfælde af, at lovgivningen ikke overholdes.

Kontrollen bør omfatte tilsyn med levnedsmiddelforarbejdningsvirksomheder (kontrol med opskriften) og analyser af prøver taget på markedet eller i levnedsmiddelforarbejdningsvirksomheder.

Resultaterne af tilsynene og analyserne skal anføres i skemaerne i bilaget. Disse oplysningsskemaer overholder formatet for skemaerne med statistiske oplysninger, som medlemsstaterne indsender i forbindelse med de årlige tilsynsprogrammer.

I forbindelse med undersøgelsen skal der af praktiske årsager fokuseres på et begrænset antal tilsætningsstoffer. Medlemsstaterne bør udvælge tilsætningsstoffer på grundlag af den vurdering af eksponeringen, som medlemsstaterne foretager som en del af det videnskabelige samarbejde, såfremt denne vurdering giver mistanke om, at værdierne for den daglige indtagelse heraf overskrides.

Nærværende liste bør anvendes som vejledning til at fastslå, hvad der skal prioriteres i forbindelse med denne undersøgelse. Andre tilsætningsstoffer kan dog være særlig relevante i bestemte medlemsstater, og disse kan tilføjes i rapporten.

De produktkategorier, hvori der skal ledes efter disse tilsætningsstoffer, bør udvælges på grundlag af de kategorier, der er omhandlet i bilagene, eftersom disse udgør den væsentligste kilde til indtagelsen af de pågældende tilsætningsstoffer. Andre produkter udelukkes imidlertid ikke.

Udfærdiget i Bruxelles, den 22. december 1998.

På Kommissionens vegne

Martin BANGEMANN

Medlem af Kommissionen

(1) EFT L 186 af 30. 6. 1989, s. 23.

(2) EFT L 37 af 13. 2. 1993, s. 1.

(3) EFT L 201 af 17. 7. 1998, s. 93.

(4) EFT L 237 af 10. 9. 1994, s. 3.

(5) EFT L 48 af 19. 2. 1997, s. 16.

(6) EFT L 237 af 10. 9. 1994, s. 13.

(7) EFT L 61 af 18. 3. 1995, s. 1.

(8) EFT L 295 af 4. 11. 1998, s. 18.

BILAG

1. OCHRATOKSIN A I KAFFE

Tabel 1.1. - Produkttype: grønne kaffebønner (råkaffe)

>START GRAFIK>

>SLUT GRAFIK>

Tabel 1.2. - Produkttype: ristet kaffe (i bønner eller malet; normal eller uden koffein)

>START GRAFIK>

>SLUT GRAFIK>

Tabel 1.3. - Produkttype: pulverkaffe (med eller uden koffein)

>START GRAFIK>

>SLUT GRAFIK>

2. TILSÆTNINGSSTOFFER I LEVNEDSMIDLER

Tabel 2.1. - Tilsyn i virksomheder vedrørende brugen af tilsætningsstoffer

>START GRAFIK>

>SLUT GRAFIK>

Tabel 2.2. - Prøver og analyser af tilsætningsstoffer

>START GRAFIK>

>SLUT GRAFIK>